PRIVATIZZAZZJONI Miktub minn Alfred Sant L-ewwel attività li kienet f'idejn il-gvern u li ġiet privatizzata kienet dik tax-xogħlijiet publiċi. Id-dipartiment tal-Public Works (kif kien magħruf) ġie żmantellat. Ix-xogħlijiet bdew jinħarġu għall-offerta tal-privat. B'dal-mod, qalulna, x-xogħol isir aktar malajr, b'effiċjenza akbar, b'anqas ħala ta' riżorsi, u "mingħajr" korruzzjoni (!). Possibbli targumenta li dawn il-miri ntlaħqu? Biżżejjed wieħed jara t-tkarkir fuq il-lant tax-xogħol f'arterja prinċipali bħall-wied ta' B'kara biex jinduna kemm ix-xogħol isir malajr u b'effiċjenza gwappa! Dwar anqas ħala ta' riżorsi diffiċli tara fejn u kif din il-mira ntlaħqet. Ġeneralment bil-maqlub. Qabel il-gvern kien iħallas tat-tnikkir talanqas biss fl-ispiża ta' pagi għall-manodopera li kienet tiegħu. Illum oqgħod żgur li l- mark-up li jinżamm fuq l-ispiża tax-xogħol tkopri wkoll persentaġġ aktar fuq it-tnikkir ukoll. Dwar abbużi fit-tmexxija ta' kuntratti mal-privat, nixtieq insib xi ħadd li lest ipoġġi rasu taħt mannara biex jistqarr li fil-ħala ta' riżorsi li ġabet magħha l-privatizzazzjoni, ma tinqala' l-ebda xamma ta' korruzzjoni. Għal Iżrael, il-Palestinjani għandhom jirrassenjaw ruħhom biex jgħixu mrassa f'territorju ċkejken li jitmexxa qisu xi Bantustan, it-territorji taparsi awtonomi maħluqa taħt l-apartheid mill-Afrika ta' Isfel immexxija effettivament mill-bojod. M'għadhiex titwemmen daqs qabel… żgur ħafna anqas minn qabel… l-ispjega tal-Iżraeljani li biha, il-Palestinjani li jikkontestaw il-ħakma ta' Iżrael huma "terroristi". Fil-fatt żdiedet il-fehma li Iżrael mhi qed tħalli l-ebda triq miftuħa għall-Palestinjani ħlief dik tal-vjolenza. Jien wieħed minn dawk li waslu għall-konklużjoni li b'xorti ħażina, il-gvern Iżraeljan iddeċieda, ilu ħafna, li m'għandux jaġixxi b'rieda tajba. KUMNIKAZZJONI INTERNAZZJONALI Il-Kamra tal-Kummerċ ħarġet stqarrija dwar il-problemi li qed jinqalgħu fil-kummerċ internazzjonali. Għandha raġun titħasseb dwar xinhu jiġri. Minħabba l-pandemija tal-Covid-19, tħarbtu l-katini li bihom il-konsenji ta' merkanziji jintbagħtu minn fejn jinħadmu għal fejn jintużaw. Matul is-snin, bil-globalizzazzjoni, tnedew mezzi sofistikati u kumplessi mal-oċeani tad-dinja, biex vapuri enormi jgħabbu, iġorru u jħottu containers minn tarf sa tarf. Kollox jimxi b'ritmu li jwassal il-merkanziji bl-akbar preċiżjoni u fil-"ħin". Qed nitkellmu dwar biljuni ta' tunellati ta' prodotti. Din il-fasla tħarbtet għal kollox bil-Covid-19… f'kull fażi tagħha. Kollox ittardja. Biex tagħqad, kien hemm ukoll l-imblokk aċċidentali fil-kanal tas-Suez li kompla jħarbat il-loġistika kollha. Qed jiżdied l-inkwiet mad-dinja kollha… mhux f'Malta biss… dwar dak li qed jiġri. Il-biża' hu li l-linji tal-produzzjoni fil-fabriki jispiċċaw paralizzati, li l-prodotti jaslu tard wisq fil-postijiet fejn se jinbiegħu u fuq kollox li minħabba f'hekk, se jisplodu l-prezzijiet. Il-pronostku madankollu hu li l-prezzijiet għalkemm jiżdiedu mhux bilfors jibqgħu għolja għat-tul.